**KLAIPĖDOS MIESTO SAVIVALDYBĖS TARYBA**

**JŪRINIŲ IR VIDAUS VANDENŲ REIKALŲ KOMISIJA**

**POSĖDŽIO PROTOKOLAS**

 2013 m. gruodžio 23 d. Nr. TAR1 - 186

Klaipėda

 Posėdis įvyko 2013-12-19. Posėdžio pradžia 11.00 val.

 Posėdžio pirmininkas – Valerijonas Bernotas.

 Posėdžio sekretorė – Lietutė Demidova.

 Posėdyje dalyvauja komisijos nariai: Algirdas Grublys, Lina Skrupskelienė, Vladimir Vlasov, Arūnas Barbšys, Savivaldybės administracijos direktorės pavaduotoja Alina Velykienė.

 Posėdyje dalyvavusių asmenų sąrašas pridedamas (priedas).

 Darbotvarkė (pritarta bendru sutarimu):

 1. Tarptautinės žuvies perdirbėjų ir žvejų asociacijos „Baltijos vienybė“ prisistatymas. Pranešėjas P. Norvilas

 2. Dėl Klaipėdos jachtklubo rekonstravimo problemų. Pranešėjas A. Grublys.

 3. Dėl žuvies turgaus įruošimo*.* Pranešėjas M. Rimeikis

 1. SVARSTYTA. Tarptautinės žuvies perdirbėjų ir žvejų asociacijos „Baltijos vienybė“ prisistatymas.

 Pranešėjas – P. Norvilas, Tarptautinės žuvies perdirbėjų ir žvejų asociacijos „Baltijos vienybė“ pirmininkas. Informuoja, kad asociacijos steigime pareiškė norą dalyvauti 2 Estų kompanijos, kurios aktyviai infiltruojasi į Lietuvos žvejybinę areną – tai AB „Ramsun“ ir UAB „Manistico“. Jos turi kelis laivus Baltijos jūros priekrantėje, aktyviai žvejoja ir vykdo veiklą. Primena, kad steigiamasis susirinkimas įvyko 2013 metų liepos 10 dieną. Steigėjai yra 5. Asociacija yra ribotos teisinės atsakomybės viešasis juridinis asmuo, kurio teisinė forma yra – asociacija – gamintojų organizacija. Veiklos laikotarpis neribotas. Asociacijos pagrindiniai veiklos tikslai: atstovauti bei ginti Asociacijos narių teises ir interesus Europos sąjungos ir respublikų valstybiniuose bei kituose organuose, palaikyti ryšius su vietinėmis ir tarptautinėmis žuvininkystės verslo organizacijomis, rūpintis ir skatinti Baltijos jūros žvejų ir žuvininkystės verslo atstovų bendradarbiavimą tarpusavio geriausiomis sąlygomis, stebėti kaip valstybinės institucijos laikosi žuvininkystę reguliuojančių įstatymų, teikti pasiūlymus valstybinėms institucijoms dėl teisės aktų priėmimo, pakeitimo ir taikymo.

 V. Bernotas teiraujasi ar nėra minčių suvienyti visas 4 asociacijas.

 P. Norvilas sako, kad yra nuostata suvienyti asociacijas į vieną organą (konfederaciją). Vienybės nėra, nes nėra žuvies sugavimo kvotų paskirstymo. Asociacija siūlo (informuotas Seimas, ministerija, Kaimų reikalų komisija) sudaryti istorines kvotas t.y. kitais metais išdalinti kvotas po lygiai kiekvienam laivui pusės metų laikotarpiui. Po to peržiūrėti, kas kiek sugavo. Pagal tai per 3 metus kiekviena įmonė sukurs savo istorines kvotas.

 P. Cirtautas sako, kad situacija apgailėtina, žuvininkystė sužlugdyta, kvotų skirstymas blogas.

 V. Vlasov mano, kad kuo daugiau asociacijų, tuo didesnė konkurencija, o kuo didesnė konkurencija, tuo kainos žuvies bus mažesnės.

 A. Barbšys galvoja, kad apsijungimas bus naudingas.

 A. Grublys prašo asociacijos dėl kvotų problematikos tartis su komisija.

 NUTARTA:

 1. Informacija išklausyta.

 2. Siūlo Tarptautinės žuvies perdirbėjų ir žvejų asociacijai „Baltijos vienybė“ problemas dėl žuvies sugavimo kvotų pateikti Jūrinių ir vidaus vandenų reikalų komisijos sausio mėnesio posėdžiui.

 2. SVARSTYTA. Klaipėdos jachtklubo rekonstravimo problemos.

 Pranešėjas – A. Grublys sako, kad susipažino su VŠĮ Klaipėdos jachtklubas 2012 metų visuotinio akcininkų susirinkimo protokolu. Primena, kad buvo priimtas įsipareigojimas 2013 metais dėti visas pastangas įgyvendinti Smiltynės jachtų uostų infrastruktūros rekonstrukcijos II etapą, 2013 metais atidaryti jachtklubą ir priimti pirmas jachtas. Sezonas pasibaigė, nė viena jachta neįplaukė. Paraiška nepateikta ir nesvarstyta.

 A. Velykienė informuoja, kad VŠĮ Klaipėdos jachtklubą Klaipėdos miesto savivaldybės taryba 50 procentų dalį gavo dovanai. Sako, kad yra du akcininkai UAB „Domo Nerija“ ir Klaipėdos savivaldybė. Pateikta informacija apie pirmą projektą, kuris yra įgyvendinamas ir turėjo 2013 metų sausio mėnesį baigtis. Patį projektą ir paraišką teikė VŠĮ Klaipėdos jachtklubas.

 A. Velykienė primena, kad Taryba yra patvirtinusi visų viešųjų įstaigų strateginių veiklos planų rengimo rekomendacijas, tačiau VŠĮ Klaipėdos jachtklubas nesivadovauja ir nevykdo rekomendacijų, nors turėjo būti pateiktas Strateginis veiklos planas, įkainiai

 Teigia, kad (įgyvendinant I etapą) pastatytos 2 krantinės, praktiškai įrengta infrastruktūra (neįrengta tik krante). Sako, kad akcininkai turi problemų dėl detaliojo plano ir negali pradėti vystyti darbų, susijusių su apgyvendinimu. Primena, kad Savivaldybė šiam projektui biudžeto lėšų neskiria.

 A. Grublys mano, kad tikslinga inicijuoti dalininkų susirinkimą. Prašo Savivaldybės administracijos artimiausiu laiku sukviesti dalininkų susirinkimą, kuriame būtų įvertinta tolimesnė rekonstrukcijos eiga.

 NUTARTA:

1. Informacija išklausyta.

 2. Įpareigoti Savivaldybės administraciją artimiausiu laiku sukviesti dalininkų susirinkimą, kuriame būtų įvertinta tolimesnė rekonstrukcijos eiga, taip pat atlikti auditą VŠĮ Klaipėdos jachtklubas (arba paprašyti įstaigos pateikti ataskaitą apie atliktą auditą) ir informaciją pateikti Jūrinių ir vidaus vandenų reikalų komisijai.

 3. SVARSTYTA. Žuvies turgaus įruošimas*.*

 Pranešėjas – M. Rimeikis, koordinatorius. Sako, kad spalio mėnesį Savivaldybė informavo, jog Pilies tiltas bus rekonstruojamas ir prekyvietei skirta vieta turės būti perkelta į kitą vietą prie Menų doko. Kad galėtų veikti prekyvietė turi būti pastatyti paviljonai, prijungti elektros tinklai, taip pat numatyta nemokama automobilių statymo vietą.

 V. Bernotas siūlo sausio mėnesį kviestis Laivų remonto įmonės atstovą dėl projekto ruošimo: vandens, elektros privedimo, paviljonų įrengimo.

 V. Bernotas teiraujasi ar negalima jau dabar prekiauti žuvimi.

 M. Rimeikis primena, kad turi būti priimtas sprendimas dėl nemokamo automobilių stovėjimo.

 NUTARTA:

 1. Informacija išklausyta.

 2. Įpareigoti Savivaldybės administracijos direktorę numatyti Danės krantinėje nemokamą automobilių stovėjimo aikštelę prekiauti žuvimi, suderinti prekyvietės (prie Menų doko) žuvimi vietą ir aprūpinti infrastruktūra.

 Posėdis baigėsi 12.10 val.

Posėdžio pirmininkas Valerijonas Bernotas

Posėdžio sekretorė Lietutė Demidova